# Handleplan

# for

# læsesvage og ordblinde elever

**HVIDOVRE KOMMUNE**

## Indhold

[Kommunal handleplan for læsesvage og ordblinde elever 3](#_Toc19578)

[Læsevanskeligheder og ordblindhed 4](#_Toc19579)

[Afdækning af læsevanskeligheder og ordblindhed 6](#_Toc19580)

[Tidlige indsatser 8](#_Toc19581)

[Undervisning af ordblinde elever på den enkelte skole 9](#_Toc19582)

[Linksamling til love og bekendtgørelser samt nyttig viden, undervisningsforslag og materialer 11](#_Toc19583)

Center for Skole og Uddannelse

Karen Kjær

Juni 2018, revideret 2. gang september 2021

## Kommunal handleplan for læsesvage og ordblinde elever

Handleplan for læsesvage og ordblinde elever skal sikre, at læsesvage og ordblinde elever bliver afdækket tidligt og får hjælpemidler og dermed de samme muligheder som deres almindeligt læsende klassekammerater.

Handleplanens målgruppe er ledere og medarbejdere i skolen, der arbejder med den sproglige udvikling hos elever i skolen, SFO og klub samt i samarbejdet om vellykkede overgange for børn og unge.

Handleplanen er opdelt i 5 afsnit

* Læsevanskeligheder og ordblindhed
* Afdækning af læsevanskeligheder og ordblindhed
* Tidlig indsats
* Undervisning af læsesvage og ordblinde elever
* Linksamling til love og bekendtgørelser samt nyttig viden, undervisningsforslag og materialer

På baggrund af Hvidovre Kommunes handleplan for læsesvage og ordblinde elever udarbejder den enkelte skole deres egen mere konkrete handleplan for ordblinde.

Handleplanerne (den overordnede såvel som de lokale) evalueres/tilrettes som minimum hvert tredje år.

### Baggrund for handleplan

Læsning og skrivning er en del af den sproglige udvikling, som er med til at danne grundlag for børns og unges læring og trivsel i skolen. Som en del af den sproglige udvikling er læsning og skrivning ikke alene en væsentlig forudsætning for at gennemføre en ungdomsuddannelse; sproglig udvikling er også en vigtig del af de personlige og alsidige kompetencer. Læsning og skrivning baserer sig på det sprog, som barnet har med sig hjemmefra og fra dagtilbud. Derfor er en tidlig og fokuseret sprogindsats i dagtilbud samt et vellykket samarbejde med forældrene et vigtigt fundament i læseindsatsen og byggesten i skolens videre udvikling af skriftsproglige kompetencer og læring på tværs af fag.

Barnets tidlige sproglige udvikling hænger nøje sammen med barnets læse- og skrivemuligheder i folkeskolen og har væsentlig betydning for barnets senere muligheder i uddannelses- og arbejdslivet. Derfor er det væsentligt at sætte fokus på den sproglige dimension allerede i dagtilbudsområdet.

Med handleplanen for læsesvage og ordblinde har Hvidovre Kommune udarbejdet en overordnet ramme, som danner grundlag for de kommende års arbejde med at styrke børn og unges sprog og skriftsproglige kompetencer. Handleplanen skal sikre, at læsesvage og ordblinde børn og unge får tilbud, der er baseret på samarbejde mellem alle involverede parter med fokus på tidlig indsats og en nærhed i opgaveløsningen.

## Læsevanskeligheder og ordblindhed

### Hvad er læsevanskeligheder og ordblindhed?

Læsning afhænger af både afkodning og sprogforståelse. Elever kan have vanskeligheder med det ene uden at have vanskeligheder med det andet eller med begge dele. Således dækker begrebet

”læsevanskeligheder” både over vanskeligheder med at læse de enkelte ord (specielt for ordblinde) og vanskeligheder med sprogforståelse i læsning.

### Definition af ordblindhed

Internationalt anvendes begrebet dysleksi. I Danmark bruges betegnelsen også, men begreberne ordblind og ordblindhed er de mest anvendte.

En generel karakteristik er baseret på definitioner, som er udtrykt i såvel den internationale som i den danske forskning.

Definitionen af ordblindhed / dysleksi er formuleret således af professor dr. phil. Carsten Elbro i 2007

Ordblindhed (dysleksi) er *markante vanskeligheder med at lære at bruge skriftens lydprincip*. Disse vanskeligheder fører til besvær med at tilegne sig sikker og hurtig ordafkodning, som igen fører til begrænset læseforståelse… De *centrale tegn på ordblindhed* er:

* Mange læsefejl i modstrid med skriftens lydprincip.
* Vanskeligheder med at læse nye ord.
* Langvarige vanskeligheder med stavning.

(Elbro, C. (2007): *Læsevanskeligheder,* Gyldendal. S. 72)

Disse vanskeligheder skyldes problemer med fonologisk bearbejdning, arbejde med sproglyde.

Vanskelighederne er ofte uventede set i forhold til andre kognitive- og indlæringsmæssige evner.

### Ordblindhed og selvværd

Forskningen viser, at man ikke kun skal se ordblindhed ud fra en læse- og skrivefaglig synsvinkel, men i et større perspektiv og medtænke dette, når man beslutter, hvilken støtte og undervisningsform, der vil være den mest hensigtsmæssige for eleven.

Den svenske læseforsker Gunnel Ingesson, Lund universitet, har forsket i ordblindhed. Hun påviste, at ordblinde elever deler sig i tre markante grupper:

1. De ubekymrede:

De har ofte et særligt talent eller en stærk interesse af ikke boglig karakter, og familien har i øvrigt ikke de store skolemæssige ambitioner på elevens vegne.

1. De opgivende:

De har dårlige kammeratskabsrelationer og ringe opbakning fra forældrene.

1. Fighterne:

De har den største selvtillid. De er i stand til at isolere deres ordblindhed til en lille del af dem selv. Eksterne positive faktorer er gode relationer til familien og venner, et talent for fx sport eller musik og/eller en mor, der tror på sit barns chance for at blive til noget. Hertil kommer fighternes personlige stædighed.

(Ingesson, G. (2007): *Growing up with dyslexia,* Lund Universitet).

### Ordblindhed og flersproghed

Elever, som skal forholde sig til både dansk og andre sprog, kan naturligvis også have skriftsproglige vanskeligheder.

Almindeligvis har flersprogede elever ikke afkodningsvanskeligheder, men de kan have vanskeligheder med sprog- og læseforståelsen. Det vil sige, at deres læsevanskeligheder for eksempel kan skyldes et begrænset ordforråd på dansk og eventuelt begrænset viden om tekstens indhold.

Nogle flersprogede elever kan også have dyslektiske vanskeligheder. Som hos alle elever med læse- eller skrivevanskeligheder, er det vigtigt at få undersøgt afkodningsfærdigheder, stavefærdigheder samt sprog- og læseforståelse.

Danske testmaterialer er udviklet til vurdering af børn med dansk som eneste sprog. Bruger man disse materialer, skal man være ekstra opmærksom på, om de er specielt egnede til at vurdere det, man gerne vil vide noget om.

### Hvor mange børn taler vi om?

Dansk Videncenter for Ordblindhed (nu Socialstyrelsen) har i en omfattende landsdækkende undersøgelse fastslået, at antallet af ordblinde elever gennemsnitligt udgør 6%.

Det vil i Hvidovre Kommune svare til, at der i skolerne vil være ca. 350 elever i risiko for svære læsevanskeligheder eller ordblindhed/dysleksi.

## Afdækning af læsevanskeligheder og ordblindhed

### Værktøjer til afdækning af børn, der er i risiko for ordblindhed

Med de obligatoriske sprogvurderinger, der tilbydes i daginstitutionerne og de forebyggende initiativer, der tages, forventes børn med risiko for ordblindhed at være afdækket og tiltag iværksat, når de starter i skolen.

Herudover er der udarbejdet en afdæknings-testprocedure, der skal følges i Hvidovre Kommunes skoler. I bilag 1 ses hvilke afdækningstest, der skal benyttes og hvem, der har ansvaret.

### Oversigt:

1. kl. sept. Sprogvurdering (alle)

 (scoring: Generel indsats over 15%, Fokuseret op til 15% og særlig indsats op til 5%)

Opfølgningsmøde med læsevejleder, logopæd og ledelsesrepræsentant i oktober/november

1. kl. slut Ordblinderisikotest (alle)
2. kl. midt Ordblinderisikotest (minimum de børn, der scorer i Fokuseret og Særlig indsats)

1. kl. slut Ordlæseprøve (alle)

1. kl. slut Ordblinderisikotest (minimum de børn, der scorer Fokuseret og Særlig indsats)
2. kl. slut DVO (alle)
3. kl. midt DVO (elever i risikogruppen)

3. kl. slut Ordblindetesten \*

3. kl. slut Sætningslæseprøve (alle)

Klasselæsekonference med ledelse og læsevejleder i april/maj

5. kl. forår Tekstlæseprøve (alle)

Klasselæsekonference med ledelse og læsevejleder i marts/april

7. kl. forår Tekstforståelseslæseprøve (alle)

Klasselæsekonference med ledelse og læsevejleder i juni/august

\* Ordblindetesten kan tages fra slut 3. klasse og resten af folkeskoletiden.

### Ordblinderisikotesten

Ordblinderisikotesten kan vise, hvilke børn i 0. og 1. klasse, der er i risiko for ordblindhed. Formålet med testen er ikke at diagnosticere ordblindhed, men at give 0-klasseteam og læsevejleder viden, så man kan give den nødvendige støtte og opmærksomhed, der forebygger og reducerer læsevanskeligheder.

Ordblinderisikotestens første del-test tages af 0.klassesteamet på alle elever i april-juni måned. Skal eleven gå videre til de to øvrige deltest, tager læsevejlederen over.

Ordblinderisikotesten er en gratis papirbaseret test, som kan downloades fra en lukket hjemmeside. Skolelederen udpeger en testansvarlig, som er læsevejleder eller ordblindekoordinator med faglig viden om læsning og læsevanskeligheder (herunder ordblindhed) samt erfaring med testning. Adgang til den lukkede hjemmeside sker med login og adgangskode, som skolelederen har fået tilsendt pr. mail fra ministeriet. Link til hjemmeside og vejledning findes på side 11.

### DVO

Udvikling og afprøvning af procedure til identifikation af elever i risiko for dysleksi. Link til vejledning og testbatteri findes på side 11.

### Ordblindetesten

Ordblindetesten retter sig mod elever, som giver anledning til mistanke om ordblindhed og som har fulgt forløbet i Undervisningsministeriets vejledning: ’Hvad skal du særligt være opmærksom på som testvejleder, inden du går i gang med at teste med Ordblindetesten’.

Det er ikke nok at se på, hvordan eleven læser, staver eller skriver, når man skal forstå elevens vanskeligheder og tilrettelægge et velegnet undervisningsforløb. Mange faktorer spiller ind, når man skal danne sig et overblik over elevens skriftsprogsvanskeligheder: elevens kognitive og sproglige forudsætninger, elevens personlighed, selvtillid og motivation og sidst men ikke mindst de rammer for undervisning, som skolen, klassen, læreren og forældrene har sat. Når en elevs forudsætninger og vanskeligheder skal udredes og vurderes, er det vigtigt at tage alle faktorer i betragtning. Der skal derudover være foretaget relevant dokumenteret undervisning. Det vil sige, at eleven har modtaget en god, grundig og stabil begynderundervisning i bogstaverne og i skriftens lydprincip, har fået intensive bogstav/lyd kurser og har været motiveret for at arbejde i intensive forløb. Ordblindetesten må tidligst foretages fra marts måned i 3. klasse eller herefter. Har eleven generelt en langsom forarbejdningshastighed, bør eleven i stedet testes med Elbros ordlister uden tidtagning.

Opstår der på ny begrundet mistanke om, at eleven er ordblind gentages Ordblindetesten – dog tidligst 2 år efter sidste test.

Testen sker jf. ”Retningslinjer for anvendelse af National Ordblindetest” i Hvidovre Kommune, link findes på side 9.

Den endelige diagnose stilles først, når der har været iværksat en tidlig indsats, og der har været arbejdet målrettet med elevens vanskeligheder. Ordblindetesten må aldrig stå alene. Elevens egne erfaringer, tidligere testresultater, lærernes daglige iagttagelser, forældrenes oplevelser og erfaring med ordblindhed i familien skal være en del af grundlaget for at stille diagnosen.

Det er vigtigt at være opmærksom på, at dårlige danskfærdigheder, nedsat hørelse eller generelle indlæringsvanskeligheder eller andre vanskeligheder, som kan forklare læsevanskeligheder kan give anledning til fejldiagnosticering.

Elever, der placerer sig i kategorien ’Vanskeligheder med fonologisk afkodning’ (det gule område), kan med fordel testes yderligere med eksempelvis ’Testbatteriet’ og en ’IL læseprøveprøve / IL Ungdom’ samt Elbros lister for at afdække deres læseudfordringer yderligere.

## Tidlige indsatser

### Tidlig indsats i dagtilbuddene

Hos børn, der senere bliver diagnosticeret ordblinde, ses der ofte tidlige tegn på vanskeligheder af sproglig art. Der findes ikke en enkelt test, der kan afdække risiko for ordblindhed hos små børn, men en sprogvurdering, der er foretaget i samarbejde med den PPR logopæd, der er tilknyttet dagtilbuddet, kan danne baggrund for tilrettelæggelse af sprogstimulerende aktiviteter i dagtilbuddets hverdag og være med til at forebygge senere ordblindhed.

### Tidlig indsats i skolen

I begyndelsen af børnehaveklassen sprogvurderes alle børn med materialer, der forskningsmæssigt dokumenteret kan fortælle om barnets parathed til at gå i gang med læseprocessen. Der benyttes Rambølls sprogvurderings program fra Hjernen og Hjertet.

### Nærhed i opgaveløsningen

Uanset om opgaven skal løses i dagtilbud eller i skole, skal man tilstræbe, det foregår i nærmiljøet og inddrage så mange relevante parter som muligt - eksempelvis logopæder, PPR, SFO, klub og forældre.

### Efter sprogvurderingerne i 0. klasse

Elever, der scorer i fokuseret og særlig indsats i sprogvurderingen, skal tilbydes intensiv undervisning i blandt andet fonologisk opmærksomhed.

Se link til forslag til egnede materialer til denne undervisning på side 12.

Der følges op med Ordblinderisikotesten i midt og slut 1. klasse.

Eleven skal modtage en god, grundig og stabil begynderundervisning i bogstaverne og i skriftens lydprincip, gennemgå intensive bogstav/lyd kurser og blive motiveret for at arbejde i intensive forløb.

## Undervisning af ordblinde elever på den enkelte skole

Som udgangspunkt foregår undervisning af ordblinde elever på den enkelte skole i klassen. Den kan suppleres med en særlig ordblindeundervisning, som er udarbejdet i samarbejde med specialcenter, ordblindekoordinator og forældre.

Kommunen er ansvarlig for at give alle elever et fyldestgørende undervisningstilbud. For at dette kan ske, skal årsagen til elevens læsevanskeligheder afklares, så der kan tilrettelægges et relevant undervisningstilbud i almenundervisningen. Skolelederen er ansvarlig for, at dette sker. Et relevant undervisningstilbud til elever i læse- og skrivevanskeligheder er

undervisningsdifferentiering, holddannelse og supplerende undervisning. Det kan også være tolærerordninger og undervisningsassistenter, som kan hjælpe den enkelte elev og hele klassen.

Hvis elevens behov for støtte ikke kan understøttes alene ved brug af undervisningsdifferentiering og holddannelse, skal eleven tilbydes supplerende undervisning eller anden faglig støtte. Anden faglig støtte består bl.a. i rådgivning til forældre, lærere m.v. (Folkeskoleloven § 3a og § 5, stk. 6).

Støtten kan tilrettelægges som et intensivt læsekursus efter reglerne om holddannelse (Folkeskoleloven §25a) eller som supplerende undervisning i tiden til den understøttende undervisning eller uden for den almindelige skoledag.

Skolelederen skal i samarbejde med ordblindekoordinator, læsevejlederne, elevens lærere og forældrene beslutte, hvordan støtten skal tilrettelægges.

I ’Vejledning om folkeskolens specialundervisning og anden specialpædagogisk bistand’ - kapitel 16 - er der en nærmere beskrivelse af elever, der har brug for støtte uden at have behov for specialpædagogisk bistand, herunder ordblinde elever.

### Ordblinde, It-hjælpemidler og koordinator

Er en elev konstateret ordblind, skal den efterfølgende undervisning gå på to ben. Ét der stadig arbejder med læsestrategier, og ét der arbejder med kompenserende it-hjælpemidler, blandt andet læse og skrivestøtteprogrammer som App-Writer. Undervisningsmidler og tekniske hjælpemidler skal stilles vedlagsfrit til rådighed for eleverne, så de kan benytte dem i og uden for skoletiden. Skolen skal sikre, at den enkelte elev i fornødent omfang instrueres i brugen af hjælpemidlet (Folkeskoleloven § 19 stk. 1).

Det er derfor, der er uddannede ordblidekoordinatorer til at tage vare for kompenserende it på skolen. En støttefunktion, som er rettet mod alle de steder, hvor ordblinde elever anvender it som undervisningsværktøj. Ordblindekoordinatoren skal udarbejde en støttefunktion, der skal rette sig både mod lærer, elev og forældre. Der skal være en procedure, der blandt andet hjælper lærer og elev med at komme i gang og vedligeholde brugen af læse og skrivestøtteprogrammer i undervisningen. Desuden skal der være procedure for tilmelding til Nota og hjælp med at finde frem til de elektroniske bøger (både fag- og skønlitterære) samt støtte til brugbare undervisningsmaterialer, der er velegnet til it-støtte.

### Samarbejdet med forældrene

Skolen skal udtrykke klare forventninger til elev og forældre. Men der må aldrig skabes tvivl om, at skolen har ansvaret for elevernes læring. Det handler om at lytte til de bekymrede forældre, så der kan iværksættes en tidlig indsats. Forældre til børn, der er i risiko for ordblindhed, er ofte forældre, der kender til ordblindhed.

### Læsecentret på Engstrandskolen

Læsecenteret på Engstrandskolen er Hvidovre Kommunes specialundervisningstilbud for normalt begavede børn med svære specifikke læse- og skrivevanskeligheder. Det er vedvarende vanskeligheder, som har vidtrækkende konsekvenser, ikke kun i skoleforløbet, men også i det senere uddannelsesforløb og i voksenlivet.

Målgruppen er børn fra 4. til 9. klassetrin, der ikke i tilstrækkeligt grad har profiteret af almenskolens indsatser til at være inkluderet i det faglige og sociale fællesskab.

Alle børn er visiteret af det centrale visitationsudvalg i Center for Skole og Uddannelse.

## Linksamling til love og bekendtgørelser samt nyttig viden, undervisningsforslag og materialer

**Folkeskoleloven**

[Folkeskoleloven finder du via dette link: https://www.retsinformation.dk/eli/lta/2019/823](https://www.retsinformation.dk/eli/lta/2019/823)

**Vejledningen om folkeskolens specialundervisning og anden specialpædagogisk bistand**

[Vejledningen finder du via dette link: https://www.retsinformation.dk/eli/retsinfo/2015/11056](https://www.retsinformation.dk/eli/retsinfo/2015/11056)

**Læsevanskeligheder /ordblindhed og de nationale test og afgangsprøver**

I ’De nationale test for elever med Læsevanskeligheder’ kan man få nærmere information om de anbefalinger og udfordringer, der kan være for ordblinde elever, når de deltager i nationale test – herunder om anvendelsen af kompenserende it under nationale test.

[Publikationen om læsevanskeligheder og ordblindhed finder du via dette link: https://www.uvm.dk/publikationer/folkeskolen/2017-dnt-vejledning-laerere-til-elever-med-saerlige-behov](https://www.uvm.dk/publikationer/folkeskolen/2017-dnt-vejledning-laerere-til-elever-med-saerlige-behov)

**Ordblinde og folkeskolens afgangsprøver**

Mange ordblinde elever har behov for en særlig tilrettelæggelse af 9. og 10. klasseprøverne, herunder mulighed for at anvende kompenserende it. I ’Vejledning om aflæggelse af folkeskolens prøver’ ses hvilke muligheder, der er for særlige prøvevilkår.

[Information om ordblinde og folkeskolens afgangsprøver finder du via dette link: https://www.uvm.dk/folkeskolen/folkeskolens-proever/proevetilrettelaeggelse/proever-paa-saerlige-vilkaar/proeve-paa-saerlige-vilkaar-og-fritagelser](https://www.uvm.dk/folkeskolen/folkeskolens-proever/proevetilrettelaeggelse/proever-paa-saerlige-vilkaar/proeve-paa-saerlige-vilkaar-og-fritagelser)

**Ordblinderisikotesten**

[Ordblinderisikotesten finder du via dette link: http://uvm.dk/Uddannelser/Folkeskolen/Viden-og-kompetencer/Ordblinderisikotesten](http://uvm.dk/Uddannelser/Folkeskolen/Viden-og-kompetencer/Ordblinderisikotesten)

**Retningslinjer for anvendelse af ”National Ordblindetest” i Hvidovre Kommune**

I denne skrivelse kan blandt andet ses, hvem der kan teste, hvad der skal være gået forud og de efterfølgende tiltag (link forudsætter adgang via ’HvidovreIntra’).

[https://hvidovrekommune.sharepoint.com/sites/faelles-og-paa-tvaers/0-18\_aar/Documents/Retningslinjer%20for%20ordblindetest%20Hvidovre%20Kommune%20sept%2 017.pdf](https://hvidovrekommune.sharepoint.com/sites/faelles-og-paa-tvaers/0-18_aar/Documents/Retningslinjer%20for%20ordblindetest%20Hvidovre%20Kommune%20sept%252%20017.pdf)

**Vejledning til Ordblinderisikotest:**

[Vejledning til ordblinderisikotesten finder du via dette link: https://www.videnomlaesning.dk/media/2365/vejledning-til-ordblinderisikotesten.pdf](https://www.videnomlaesning.dk/media/2365/vejledning-til-ordblinderisikotesten.pdf)

**DVO-vejledning:**

Vejledning til DVO finder du via dette link: <https://socialstyrelsen.dk/filer/handicap/ordblindhed/udvikling-og-afprovning-af-procedure-til-identifikation-af-elever-i-risiko-for-dysleksi.pdf>

**Ordblindetesten**

[Ordblindetesten finder du via dette link: https://ordblindetest.nu/login.jsp?message=Der%20er%20sket%20en%20fejl%20i%20login](https://ordblindetest.nu/login.jsp?message=Der%20er%20sket%20en%20fejl%20i%20login)

**Ordblindhed i grundskolen – et inspirationsmateriale**

[Inspirationsmateriale til arbejdet med ordblinde i grundskolen finder du via dette link: https://www.videnomlaesning.dk/media/1955/ordblindhed-i-grundskolen-juni-2016.pdf](https://www.videnomlaesning.dk/media/1955/ordblindhed-i-grundskolen-juni-2016.pdf)

**Dialogisk oplæsning**

Fokusering på ordforråd, begrebsudvikling og læseforståelse ved hjælp af dialogisk oplæsning. Materiale delt med alle på @g2650.dk

**Opmærksomhed på udvikling af elevens mundtlige kommunikation og fortælleevne**

Læs hvordan via dette link:

<https://emu.dk/sites/default/files/2019-03/Samtaler%20i%20hverdagen%20-%20Tekst.pdf>

**Find materialer og spil her**

[Materialer og spil finder du via dette link: http://indskoling.blogspot.dk/](http://indskoling.blogspot.dk/)

**Leg og eksperimenter med bogstaver, lyd, ord og sætninger i opdagende skrivning og børnestavning.**

Se film om opdagende skrivning via dette link:

<https://www.youtube.com/watch?v=P1WZg5ZI2UU&feature=player_embedded#!>

**Kooperativ læring**

[Viden om kooperativ læring finder du via dette link: http://www.dafolo-online.dk/bestil-b%C3%B8ger-og-tryksager-direkte-i-vores-onlinebutik.3348/b%C3%B8rnehaveklassen-kooperativ-l%C3%A6ring-i-klassev%C3%A6relset-inkl.-hjemmeside--7154.3126.aspx](http://www.dafolo-online.dk/bestil-b%C3%B8ger-og-tryksager-direkte-i-vores-onlinebutik.3348/b%C3%B8rnehaveklassen-kooperativ-l%C3%A6ring-i-klassev%C3%A6relset-inkl.-hjemmeside--7154.3126.aspx)

**Viden om og ideer til forældre om støtte til ordblinde børn**

[Du finder viden og ideer via dette link: https://nota.dk/ordblindviden](https://nota.dk/ordblindviden)

**Notas hæfter om ordblindhed**

[Viden om ordblindhed finder du via dette link: https://nota.dk/viden](https://nota.dk/viden)

**Bilag 1**

| Klasse  | Tidspunkt  | Afdækningsmateriale  | Hvem skal testes  | Hvem udfører  | Scoring  | Opfølgning  |
| --- | --- | --- | --- | --- | --- | --- |
| 0. kl.  | September  | Sprogvurdering  | Alle  | Bh. Kl. team  | Generel, fokuseret eller særlig indsats | Klassekonference m. team, læsevejleder, logopæd og ledelsesrepræsentant  |
| 0. kl | Slutning  | Ordblinderisikotest  | Alle  | Bh. Kl. team første del-test. Går eleverne videre overtager læsevejleder  | Trin 1, 2 og 3.  | Holddeling  |
| 1. kl.  | Midt  | Ordblinderisikotest  | Min. de børn, der scorede Fokuseret eller særlig indsats i sprogvurderingerne  | 1.klasses lærer første del-test. Går eleverne videre overtager læsevejleder  | Trin 1, 2 og 3  | Der forberedes i samarbejde med læsevejleder en særlig tilrettelagt undervisning  |
| 1. kl.  | Forår  | Ordlæseprøve  | Alle  | 1. klasselærer/ læsevejleder  | Hogrefes 5 kategorier  | Klassekonference m. team, læsevejleder og ledelsesrepræsentant  |
| 1. kl.  | Slut  | Ordblinderisikotest  | Minimum de elever, der scorede trin 2 og 3 i midt 1. kl.  | 1.klasses lærer første del-test. Går eleverne videre overtager læsevejleder  | Trin 1, 2 og 3  | Der forberedes i samarbejde med læsevejleder en særlig tilrettelagt undervisning  |
| 2. kl.  | Slut  | DVO  | Alle  | 2. klasselærer eller læsevejleder  | Risiko for dyslektiske vanskeligheder eller ingen dyslektiske vanskeligheder  | Elever i dyslektiske vanskeligheder skal modtage særlig tilrettelagt undervisning.Evt. it- kompenserende undervisning starter  |
| 3. kl.  | Midt/Slut  | DVO  | Elever i risikogruppe for dyslektiske vanskeligheder  | 3. klasselærer eller læsevejleder  | Svære dyslektiske vanskeligheder, dyslektiske vanskeligheder eller ingen dysleksi  | Undervisning af elever i svære og dyslektiske vanskeligheder skal gå på to ben: it-kompenserende og særlig tilrettelagt læseundervisning  |
| 3. kl.  | Tidligst i marts - juni  | Ordblindetesten  | Kun elever med begrundet mistanke om ordblindhed  | Kun specialuddannede læsevejledere  | Rød, gul eller grøn  | Rød og gul skal bruge it-kompenserende hjælpemidler fremadrettet  |
| 3. kl.  | Slut  | Sætningslæseprøve  | Alle  | 3. klasselærer eller læsevejleder  | Hogrefes 6 kategorier  | Klassekonference m. team, læsevejleder og ledelsesrepræsentant  |
| 5. kl.  | Forår  | Tekstlæseprøve  | Alle  | 5. klasselærer eller læsevejleder  | Hogrefes 5 kategorier  | Klassekonference m. team, læsevejleder og ledelsesrepræsentant  |
| 7. kl.  | Forår  | Tekstforståelseslæseprøve  | Alle  | 7. klasselærer eller læsevejleder  | Hogrefes 5 kategorier  | Klassekonference m. team, læsevejleder og ledelsesrepræsentant  |